KUNKA KIA 5
Nuvutuka kwa ‘Mvungudi yo Nkengi a Mioyo Mieno’
Nga onwananga ye diambu dimosi yovo mayingi muna mambu mayikilu mu finkanda fiafi? Avo i wau, kuna ngeye mosi ko. Selo yayingi ya kwikizi ya Nzambi kuna nz’ankulu ye ya lumbu yeto, benwananga mpe ye mpasi zau zimosi. Nze una basadisilwa kwa Yave mu sunda e mpasi zazi, ongeye mpe olenda zo sunda.
Yave okala yaku avo ovutukidi kwa yandi
KALA ye ziku vo Yave okala yaku avo ovutukidi kwa yandi. Okusadisa mu zizidila e ntelekw’a moyo yo lukendalalu, okala ye luvuvamu lwa ntima lutukanga muna kala ye ntona zavelela. I bosi, olenda diaka vutukila sadila Yave kumosi ye mpangi zaku. E mpasi onwananga zau zafwanana ye zina banwananga zau Akristu akaka muna tandu kiantete ana Petelo wa ntumwa kasonekena vo: “Kadi nwatungianini nga mameme; kansi owau, nuvutukidi kwa mvungudi wa nkengi a mioyo mieno.”—1 Petelo 2:25.
O vutuka kwa Yave i diambu disundidi o mfunu ofwete vanga. Ekuma? Kadi oyangidika ntim’a Yave. (Ngana 27:11) Nze una ozeye, Yave nkenda ye ntantu kemonanga, o mavangu meto diambu mevanganga kwa yandi. Kieleka, Yave ke kutukomekenanga ko vo twansadila ngatu kunzola. (Nsiku 30:19, 20) Nkwa ngangu mosi ofimpanga oma ma Nkand’a Nzambi wavova vo: “Divavanga vo muntu yandi kibeni kaziula o ntim’andi.” Muna sambila Yave yo zola kwa nsi a ntima, tulenda ziula o ntim’eto. Vava tuvanganga wo, tukumvananga lukau lwantalu, i sia vo kwikizi kieto eki kiyangidika ntim’andi. Kieleka ke vena lekwa ko tulenda tezanesa ye kiese tuvwanga muna vana kwa Yave e nsambila yimfwanukini.—Mavangu 20:35; Lusengomono 4:11.
Vana ntandu, vava ovutukila e salu yaku ya mwanda, e nsatu zaku za mwanda zilungiswa. (Matai 5:3) Mu nkia mpila? Wantu mu nza yawonso bekiyuvulanga, ‘Ekuma twinina ova nza?’ Bekalanga ye tima dia zaya e mvutu za yuvu mu kuma kia zingu. Kadi Yave wabavanga ye tima diadi. Yave ozolele vo twakala ye kiese muna kunsadila. Ke vena ye kiese kisundidi kiaki ko kia zaya vo tusambilanga Yave kuna zola kwawonso.—Nkunga 63:1-5.
Zaya wo vo Yave ozolele vo wavutuka kwa yandi. Aweyi olenda kadila ye ziku kiaki? Badika edi: Twasamba kwayingi muna toma kubika finkanda fiafi. Nanga watambwidi fio kwa akuluntu yovo kwa Nkristu wakaka. I bosi, watangidi fio yo yangalela mana mena mo. Mawonso mama mesonganga vo Yave kavilakana ko. Kansi, kuna zola kwawonso ozolele vo wavutuka kwa yandi.—Yoane 6:44.
Tulenda fiaulwiswa mu zaya vo Yave kalendi vilakana selo yandi ko ana bavila. I diau kamona mpangi mosi a nkento una ye nkumbu a Donna. Wavova vo: “Malembe-malembe yayambula e ludi, kansi nkumbu miayingi yayindulanga e sono kia Nkunga 139:23, 24 kivovanga vo: “Unsata, e Nzambi, wazaya ntim’ame: Untonta wazaya ngindu zame: Tala kana nzila mpasi in’omu mono, yo kumfila muna nzil’a mvu ya mvu.” Yazaya wo vo kimwisi nza ko, kiakulukilwa zingu kia nza ko, kansi e fulu kiame muna nkubik’a Yave kiakala. Yayantika bakula vo Yave kangiambula ko; edi kaka yavavanga vo yavutuka kwa yandi. Ngina ye kiese kiayingi mu zaya vo i diau yavanga!”
“Yayantika bakula vo Yave kangiambula ko; edi kaka yavavanga vo yavutuka kwa yandi”
Tusambanga ye ziku kiawonso vo ngeye mpe wavutukila diaka “e kiese kia Yave.” (Nekemiya 8:10) Avo ovutukidi kwa Yave, kusinga kuyibanza nkutu ko.
kmb_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn